Twee in hof wat glo volstruis onwettig jag(Foto verskaf) Paul Raboshoana (37), ŉ sersant van die Tshwane-metropolisie, het Maandag saam met sy medebeskuldigde, Christopher Paul Romance (28) in die Morebeng-landdroshof in Limpopo verskyn op aanklag van stropery. Brig. Motlafela Mojapelo, woordvoerder van die polisie, het gesê die twee mans is elkeen vrygelaat op borgtog van R2 000. Hulle moet op 7 September weer in die hof verskyn. Maroela Media het vroeër berig die twee mans is op 11 Julie 2020 in Botlokwa in hegtenis geneem. Die twee, en vermoedelik twee medepligtiges, het glo ŉ plaas in die Botlokwa-gebied betree deur ŉ gat in ŉ heining te knip. Hulle het ŉ volstruis geskiet en dit agterop hul Ford Ranger-bakkie gelaai. Mojapelo het gesê die polisie is van die voorval verwittig en hul ondersoek het tot die twee mans se inhegtenisneming gelei. Tydens die mans se inhegtenisneming het die polisie op die volstruis, twee jaggewere en die voertuig beslag gelê. Die polisie is steeds op die spoor van die twee medepligtiges.